**Το Μουσείο Ακρόπολης συμμετέχει

στις Ευρωπαϊκές Ημέρες Συντήρησης**

17, 18 & 20 Οκτωβρίου 2024

Κεντρικό μέλημα του Μουσείου Ακρόπολης αποτελεί η συντήρηση και αποκατάσταση των έργων των συλλογών του, η προληπτική τους συντήρηση μέσω της εξασφάλισης κατάλληλων περιβαλλοντικών συνθηκών και η παρουσίασή τους στο κοινό με σύγχρονο τρόπο. Για τον σκοπό αυτό ενθαρρύνει την έρευνα, λαμβάνει μέτρα για την προαγωγή της επιστημονικής γνώσης και εισάγει καινοτόμους τρόπους παρουσίασης των εκθεμάτων.

Με στόχο να συμπεριλάβει τους επισκέπτες στην παραπάνω συναρπαστική διαδικασία, **τ**ο Μουσείο Ακρόπολης συμμετέχει φέτος στον εορτασμό των Ευρωπαϊκών Ημερών Συντήρησης 2024 με τη δράση **«Από το χώμα στο Μουσείο»**, **στις 17, 18 και 20 Οκτωβρίου 2024**. Πρόκειται για ένα ταξίδι στον πολύπλοκο κόσμο της συντήρησης των αρχαιοτήτων που έφερε στο φως η ανασκαφή που απλώνεται κάτω από το Μουσείο Ακρόπολης. Οι συντηρητές του Μουσείου **θα μοιραστούν με τους επισκέπτες** τις μεθόδους και τις πρακτικές που ακολούθησαν στη διατήρηση της **ζωής** τόσο των κτηρίων της αρχαίας γειτονιάς, όσο και των αντικειμένων που βρέθηκαν εκεί, από τη στιγμή που βγήκαν από το χώμα έως την έκθεσή τους στο [Μουσείο της Ανασκαφής](https://www.theacropolismuseum.gr/mouseio-anaskafis)**.**

**Πληροφορίες προγράμματος:**

**Γλώσσα: Ελληνικά**

**Ημέρες και ώρες: Πέμπτη 17 Οκτωβρίου στις 12:00**

 **Παρασκευή 18 Οκτωβρίου στις 12:00**

 **Κυριακή 20 Οκτωβρίου στις 10:00 και στις 12:00**

**Διάρκεια: 60 λεπτά
Συμμετοχή**: Έως 20 επισκέπτες ανά πρόγραμμα. Εγγραφές γίνονται μέσω ηλεκτρονικής κράτησης στο events.theacropolismuseum.gr.
**Κόστος συμμετοχής**: Για την εξασφάλιση της συμμετοχής σας στην παρουσίαση, απαιτείται η προμήθεια εισιτηρίου ημέρας με την επίδειξη του κωδικού κράτησής σας στα ταμεία έως και 20 λεπτά νωρίτερα από την έναρξη του προγράμματος.